На основу члана 27. став 10. Закона о jавној својини (''Службени гласник РС'', број 72/2011, 88/2013, 105/2014, 104/2016-др. Закон, 108/2016, 113/2017, 95/2018 и 153/2020 ), члана 23.став 3. и 25. став 1. Одлуке о прибављању, располагању и управљању стварима у јавној својини Града Ниша („Сл.лист Града Ниша“, број 5/2018 – пречишћен текст, 26/2018 и 18/2019) и члана 37. Статута града Ниша („Сл.лист Града Ниша“, бр. 88/2008, 143/2016 и 18/2019),

Скупштина Града Ниша на седници од \_\_\_\_\_\_\_\_\_\_ 2021. године, доноси

**Р Е Ш Е Њ Е**

**I ПРЕНОСИ СЕ** право коришћења Апотекарској установи Ниш, Булевар др Зорана Ђинђића бр 6, на непокретностима у јавној својини Града Ниша, на неодређено време и без накнаде и то на:

- пословном простору здравства - апотека „Ћеле Кула“, површине 164 м2, који се састоји од шест просторија и налази се у приземљу стамбено-пословне зграде у ул. Вожда Карађорђа број 24, на кат. парцели број 750 КО Ниш – Бубањ, и уписан је у В лист-2. део листа непокретности број 2459 КО Ниш-Бубањ, као посебан део Л2.

- пословном простору здравства - апотека „Ћеле Кула“, површине 69 м2, који се састоји од три просторије и налази се у приземљу стамбено-пословне зграде у ул. Синђелићев трг број 8, на кат. парцели број 751 КО Ниш – Бубањ, и уписан је у В лист-2. део листа непокретности број 2459 КО Ниш-Бубањ, као посебан део Л2.

- пословном простору за који није утврђена делатност, површине 225 м2, који се састоји од осам просторија и налази се у приземљу стамбено- пословне зграде у ул.Булевар др Зорана Ђинђића број 6, на кат. парцели број 3141 КО Ниш-Ћеле Кула, и уписан је у В лист-2. део листа непокретности 8771 КО Ниш-Ћеле Кула, као посебан део Л1.

- пословном простору за који није утврђена делатност, површине 148 м2, који се састоји од седам просторија и налази се у приземљу стамбено пословне зграде у ул.Булевар др Зорана Ђинђића број 6, на кат. парцели број 3141 КО Ниш-Ћеле Кула, и уписан је у В лист-2. део листа непокретности 8771 КО Ниш-Ћеле Кула, као посебан део Л2.

У својству носиоца права коришћења Апотекарска установа Ниш, користиће описане непокретности у складу са регистрованом делатношћу и позитивним законским прописима.

**II** Право коришћења нанепокретностима из става I овог решења преноси се Апотекарској установи Ниш, са правом држања и коришћења у складу са природом и наменом ствари, давања на коришћење другом носиоцу права коришћења, давања у закуп и управљања у складу са важећим Законом о јавној својини и другим законима и прописима и са правом уписа права коришћења у јавној књизи о непокретностима и правима на њима.

**III** Апотекарска установа Ниш, у обавези је да непокретности које су јој овим решењем пренете на коришћење одржава, обнавља и унапређује као и да извршава све законске обавезе у вези са тим непокретностима.

Апотекарска установа Ниш, нема право располагања у смислу Закона о јавној својини, предметним непокретностима, осим давања на коришћење другом носиоцу права коришћења и давања дела предметних непокретности у закуп, уз писану сагласност Градоначелника Града Ниша.

**IV** Обавезује се Апотекарска установа Ниш, да у року од 8(осам) дана, од дана пријема овог решења приступи закључењу Уговора о преносу права коришћења и управљања на непокретностима у јавној својини Града Ниша, којим ће се ближе регулисати међусобна права и обавезе Града Ниша и Апотекарске установе Ниш.

**V** Oво решење је коначно и исто објавити у „Службеном листу Града Ниша“.

**Број:\_\_\_\_\_\_\_\_\_\_**

**У Нишу,\_\_\_\_\_\_\_2021.године**

**СКУПШТИНА ГРАДА НИША**

**ПРЕДСЕДНИК**

**др Бобан Џунић**

О Б Р А З Л О Ж Е Њ Е

Апотекарска установа Ниш, обратила се Управи за имовину и одрживи развој Града Ниша, за пренос права коришћења на непокретностима у јавној својини Града Ниша-пословном простору у ул. Вожда Карађорђа број 24, Синђелићев трг број 8 и Булевар др Зорана Ђинђића број 6, које установа користи ради обављања регистроване делатности.

Поступајући по поднетом захтеву увидом у лист непокретности број 2459 КО Ниш-Бубањ и број 8771 КО Ниш-Ћеле Кула, утврђено је да је право јавне својине Града Ниша уписано на пословном простору ближе описаном у диспозитиву решења, при чему је РГЗ - Служба за катастар непокретности Ниш поред јавне својине Града Ниша уписала и право коришћења Апотекe Ниш на пословном простору који се налази на кп.бр. 750 и 751 КО Ниш-Бубањ a на основу претходног уписа, иако установи није пренето право коришћења у смислу одредаба Закона о jавној својини (''Службени гласник РС'', број 72/11, 88/13, 105/14,104/2016-др. Закон, 108/2016, 113/17, 95/2018 и 153 /2020).

Одредбама члана 18. став 1. Закона о jавној својини (''Службени гласник РС'', број 72/11, 88/13, 105/14,104/2016-др. Закон, 108/2016, 113/17, 95/2018 и 153/2020), прописано је да су носиоци права јавне својине Република Србија, аутономна покрајина и јединица локалне самоуправе, док је ставом 6. истог члана прописано да установе и јавне агенције и друге организације чији је оснивач Република Србија, аутономна покрајина и јединица локалне самоуправе, које немају статус државног органа и организације, органа аутономне покрајине, односно органа јединице локалне самоуправе или јавног предузећа, односно друштва капитала, имају право коришћења на непокретним и покретним стварима у јавној својини, које су им пренете на коришћење.

Чланом 24. Закона о jавној својини (''Службени гласник РС'', број 72/2011, 88/2013 и 105/2014,104/2016-др. Закон, 108/2016, 113/17, 95/2018 и 153/2020), утврђено је да носиоци права коришћења из члана 18. овог закона управљају покретним и непокретним стварима које користе, као и да је управљање стварима у јавној својини у смислу члана 24. став 2. Закона њихово одржавање, обнављање, унапређивање, као и извршавање законских и других обавеза у вези са тим стварима.

Право јавне својине и право коришћења на непокретностима у јавној својини уписују се у јавне књиге о непокретностима и правима на њима, у складу са законом којим се уређује упис права на непокретностима, сагласно члану 25. Закона о јавној својини.

Полазећи од чињенице да је Град Ниш оснивач Апотекарске установе Ниш, Одлуком о оснивању Апотеке Ниш („Сл.лист града Ниша“ бр. 92/06,92/16 и 100/19) и Одлуком о изменама и допунама Одлуке о оснивању Апотеке Ниш („Сл.лист града Ниша“ бр. 17/20) као и да установа, у складу са важећим Законом о јавној својини не може бити носилац права јавне својине, а да се истој ради обављања регистроване делатности установе може пренети право коришћења на непокретним стварима у јавној својини, утврђено је да су испуњени услови прописани чланом 18. Закона о јавној својини и чланом 23. Одлуке о прибављању, располагању и управљању стварима у јавној својини Града Ниша („Сл.лист Града Ниша“, број 5/2018 – пречишћен текст, 26/2018 и 18/2019), на основу којих Град Ниш као носилац права јавне својине преноси на неодређено време и без накнаде право коришћења са правом управљања – Апотекарској установи Ниш, ради обављања регистроване делатности, на непокретностима наведеним у ставу I диспозитива овог решења, које установа користи ради обављања фармацеутске делатности и на којима је уписано право јавне својине Града Ниша.

Полазећи од напред цитираних одредби Закона о jавној својини и Одлуке о прибављању, располагању и управљању стварима у јавној својини Града Ниша, утврђено је да су испуњени услови за пренос права коришћења на пословном простору у јавној својини Града Ниша, те је одлучено као у диспозитиву овог решења. За споровођење овог решења није потребно ангажовање додатних средстава буџета Града Ниша.

**УПРАВА ЗА ИМОВИНУ И ОДРЖИВИ РАЗВОЈ**

**ВД НАЧЕЛНИЦЕ**

**Ружица Ђорђевић, дипл.правник**